Beskermingsbevel teen Steve Hofmeyr bekomSteve Hofmeyr. Foto: Facebook Die Afrikaanse sanger Steve Hofmeyr het Dinsdag gesê die sogenaamde protes-installasie van die ou Suid-Afrikaanse vlag deur ŉ Stellenbosse aktivis wat ŉ gesprek oor die vorige politieke bedeling se “apartheidsmisdade” wou begin, kom neer op die aanhitsing tot volksuitwissing en crimen injuria. Hofmeyr het gereageer op ŉ tydelike beskermingsbevel wat deur Johan Pienaar, die aktivis, teen hom bekom is nadat die tonge behoorlik geklap het oor ŉ installasie van die ou Suid-Afrikaanse vlag wat tydens die US Woordfees buite die US Museum aangebring is. Op die vlag is name geskryf soos dié van Hofmeyr, DF Malan, Connie Mulder, Riaan Cruywagen, Freek Robinson en Totius – mense wat volgens Pienaar ŉ groot rol “onder die ou landsvlag” gespeel het en “deur dié vlag bemagtig is”. Pienaar, wat mense aangemoedig het om oor die vlag te loop, het gesê die vlag verteenwoordig die misdaad wat “in die naam van wit Suid-Afrika” teen die mensdom gepleeg is. Hy het gesê diegene wat die vlag beskerm in die naam van tradisie of sentimentaliteit betrek hulself by “apartheidspornografie” van die gewelddadigste aard. Volgens hom was die installasie bedoel om gesprekke oor die besluite en “misdade” van die vorige politieke bedeling uit te lok. Hy het mense genooi om daaroor te loop, maar gesê dit moet nié “in ondersteuning van die vlag, die uitstalling daarvan of apartheid” wees nie. Dié installasie het wyd omstredenheid tot gevolg gehad en Pienaar is oor die kole gehaal deur sosialemediagebruikers. In ŉ Twitter-inskrywing wat sedertdien verwyder is, het ŉ gebruiker gedreig om hom te “donn*r” en die vlag is in ŉ stadium ook “gesteel”, maar later weer teruggekry. Sosialemediagebruikers het Pienaar van “verdeeldheid” beskuldig. Die ou landsvlag wat die tonge laat klap het (Foto: Twitter via Johan Pienaar) Oor die vlag wat gesteel is, het Pienaar gesê: “Regses het die gedekontekstualiseerde vlag probeer steel soos hulle voorvaders die grond gesteel het.” Hy het daarna gesê hy gaan aanklagte van diefstal, intimidasie en sameswering tot diefstal teen onder meer Hofmeyr en Corné Mulder, hoofsweep van die VF Plus, aanhangig maak. Hofmeyr het onder meer geld aangebied vir enigiemand wat Pienaar se installasie kon verwyder en Mulder het aangevoer dat Pienaar waarskynlik sekuriteit moet kry vir sy “aandagsoekery”. Hofmeyr het Dinsdag aan Maroela Media gesê hy dra kennis van die tydelike beskermingsbevel wat teen hom verkry is. Die sanger moet glo teen einde April aan die hof verduidelik waarom ŉ finale bevel nié uitgereik moet word nie. Hofmeyr het die beskermingsbevel as belaglik bestempel. “Ek ken niemand wat Pienaar wil kontak nie,” het hy gesê. “Toe ons kla oor die vlag, het hy geskree om beskerming. [Dit is] tipiese marxistiese huigelary.” Hofmeyr sê die name wat op die sogenaamde “gedekontekstualiseerde” vlag verskyn, is nié die name van persone wat by apartheid – of “onder die ou vlag” soos Pienaar daarna verwys het – gebaat het nie. “Daar is name van liberaliste op [die vlag] wat geensins meer as Pienaar by die ou regime gebaat het nie. Is ek trots omdat ek ŉ tyd wil huldig waar ons kinders en vroue minder verkrag is en ons plaasboere veiliger was? Absoluut,” het hy gesê. Pienaar het Dinsdag op sosiale media gesê hy gaan steeds voort met gesprekke oor dié vlag en beoog om Dinsdag studente in Stellenbosch toe te spreek.